কাশ্মীরে জঙ্গি হামলার পর প্রশ্ন করা হলে তিনি জানিয়েছিলেন, সাংবাদিকেরা বরং ইফতার পার্টিতে মন দিন! পাকিস্তানের হাইকমিশনার আব্দুল বসিতকে পাঠানো ইফতারের আমন্ত্রণই এবার প্রত্যাহার করল রাষ্ট্রীয় স্বয়ংসেবক সঙ্ঘ (আরএসএস) অনুমোদিত মুসলিম রাষ্ট্রীয় মঞ্চ (এমআরএম)! 
আগামী ২ জুলাই সংসদের অ্যানেক্স ভবনে আন্তর্জাতিক ইফতার পার্টির আয়োজন করেছে এমআরএম। আমন্ত্রিত অন্তত ১৪০টি দেশের রাষ্ট্রদূত। আমন্ত্রণ জানানো হয়েছিল বসিতকেও। এমআরএমের আহ্বায়ক মহম্মদ আফজল আজ বলেছেন, ‘‘সামাজিক এবং সাংস্কৃতিক মূল্যবোধের উপর ভিত্তি করে আমরা ভারত এবং পাকিস্তানের মধ্যে মধ্যস্থতা করতে চেয়েছিলাম। কিন্তু দেশের নিরাপত্তাবাহিনীর উপর হামলা নিয়ে পাক হাইকমিশনার দায়িত্বজ্ঞানহীন মন্তব্য করেছেন। সে জন্যই ইফতার পার্টিতে তাঁকে পাঠানো আমন্ত্রণ প্রত্যাহারের সিদ্ধান্ত নিয়েছি।’’ প্রসঙ্গত, গত শনিবার কাশ্মীরের পামপোরে পাক জঙ্গিগোষ্ঠী লস্কর-এ-তইবার হামলায় আট জওয়ানের মৃত্যু হয়েছে। গত পরশু এ নিয়ে প্রশ্ন করা হলে বসিত ইফতার পার্টি ‘উপভোগ’ করার পরামর্শ দেন।
তদন্তকারীরা জেনেছেন, সিআরপিএফের কনভয়ে হামলার মূল চক্রী লস্কর প্রধান হাফিজ মহম্মদ সঈদের জামাই খালিদ ওয়ালেদ। খালিদ তার দুই সহযোগী হানজলা আদনান এবং সাজিদ জাটের সাহায্যে হামলার পরিকল্পনা করেছিল। এ বিষয়ে তাকে সাহায্য করেছিল আবু দুজানা নামে আরও এক জঙ্গি। তদন্তকারীরা জেনেছেন, নিহত দুই জঙ্গি পাক অধিকৃত পঞ্জাবের বাসিন্দা। হামলার দিন আবুই তাদের গাড়িতে ঘটনাস্থলে পৌঁছে দিয়েছিল। নিহত জঙ্গিদের কাছ থেকে উদ্ধার হওয়া একাধিক আগ্নেয়াস্ত্রে পাকিস্তানের ছাপ রয়েছে বলেও জানা গিয়েছে।
কাশ্মীর হামলার পরে দেশের নিরাপত্তা জোরদার করতে জাতীয় নিরাপত্তা উপদেষ্টা অজিত দোভাল, কেন্দ্রীয় স্বরাষ্ট্র সচিব রাজীব মহর্ষির সঙ্গে আজ বৈঠক করেন কেন্দ্রীয় স্বরাষ্ট্রমন্ত্রী রাজনাথ সিংহ। এদিকে, আজ নিরাপত্তাবাহিনীর সঙ্গে গুলির লড়াইয়ে উত্তর কাশ্মীরের কুপওয়ারা এলাকায় হিজবুল মুজাহিদিনের এক জঙ্গি নিহত হয়েছে। পুলিশ সূত্রে জানানো হয়েছে, নাগরি হাতমুল্লা এলাকায় সমীর আহমেদ ওরফে জান শাহিবের মৃত্যু হয়। তার কাছ থেকে একে-৪৭-সহ প্রচুর আগ্নেয়াস্ত্র উদ্ধার হয়েছে। 
তবে ওই জঙ্গির মৃত্যুর পরেই উত্তর-পশ্চিম কাশ্মীরের বেশ কয়েকটি এলাকায় বিক্ষিপ্ত হিংসার ঘটনা ঘটে। সোপোরে একটি পুলিশ ভ্যানে আগুন লাগিয়ে দেয় ক্ষুব্ধ জনতা। বন্দিদের নিয়ে ভ্যানটি সেই সময় বান্দিপুর থেকে কুপওয়ারা যাচ্ছিল। তবে বন্দি এবং পুলিশকর্মীরা নিরাপদে রয়েছেন। মধ্য কাশ্মীরের চাদোরা এলাকায় এক বিজেপি নেতার বাড়িতে ঢুকে তাঁর নিরাপত্তারক্ষীর বন্দুক ছিনিয়ে নিয়ে গিয়েছে জঙ্গিরা ।